Document ID: 32010R0519

UREDBA KOMISIJE (EU) št. 519/2010
z dne 16. junija 2010
o sprejetju programa statističnih podatkov in metapodatkov za popise prebivalstva in stanovanj iz Uredbe (ES) št. 763/2008 Evropskega parlamenta in Sveta
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 763/2008 Evropskega parlamenta in Sveta z dne 9. julija 2008 o popisih prebivalstva in stanovanj (1) in zlasti člena 5(3) Uredbe,
ob upoštevanju naslednjega:
(1)
Komisija mora v skladu s členom 5(3) Uredbe (ES) št. 763/2008 sprejeti program statističnih podatkov in metapodatkov za popise prebivalstva in stanovanj, ki jih je treba poslati Komisiji.
(2)
Da se zagotovi primerljivost podatkov, pridobljenih na podlagi popisov prebivalstva in stanovanj, ki se izvajajo v državah članicah, in se omogoči izdelava zanesljivih pregledov na ravni Skupnosti, mora biti ta program enak v vseh državah članicah.
(3)
Zlasti je treba opredeliti hiperkocke, ki so v vseh državah članicah enake, posebne vrednosti celic in oznake, ki jih države članice lahko uporabljajo v teh hiperkockah, ter metapodatke o vsebinah.
(4)
Uredba Komisije (ES) št. 1201/2009 z dne 30. novembra 2009 o izvajanju Uredbe (ES) št. 763/2008 Evropskega parlamenta in Sveta o popisih prebivalstva in stanovanj v zvezi s tehničnimi specifikacijami za vsebine in posamezne razčlembe teh vsebin (2) določa tehnične specifikacije za popisne vsebine in razčlembe teh vsebin, ki se uporabijo za podatke, ki se pošljejo Komisiji za referenčno leto 2011.
(5)
Ukrepi iz te uredbe so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Vsebina
Ta uredba določa program statističnih podatkov in metapodatkov za popise prebivalstva in stanovanj, ki se pošljejo Komisiji (Eurostatu) za referenčno leto 2011.
Člen 2
Opredelitev pojmov
V tej uredbi se uporabljajo opredelitve in specifikacije iz Priloge k Uredbi (ES) št. 1201/2009. Uporabljajo se tudi naslednje opredelitve pojmov:
1.
„skupno prebivalstvo“ natančno opredeljenega geografskega območja pomeni vse osebe, katerih običajno prebivališče, kakor je opredeljeno v členu 2(d) Uredbe (ES) št. 763/2008, je na navedenem geografskem območju;
2.
„hiperkocka“ pomeni večdimenzionalno navzkrižno tabelacijo razčlemb, ki vsebuje vrednost celice za merjenje vsake kategorije vsake razčlembe, navzkrižno tabelirane z vsako kategorijo katere koli druge razčlembe, uporabljene v navedeni hiperkocki;
3.
„podkocka“ pomeni podniz določene hiperkocke, ki nastane z navzkrižnim tabeliranjem nekaterih, ne pa vseh razčlemb hiperkocke;
4.
„primarna celica“ pomeni katero koli celico, ki je del vsaj ene podkocke v določeni hiperkocki. V hiperkockah, za katere podkocka ni opredeljena, so vse celice primarne celice;
5.
„sekundarna celica“ pomeni celico hiperkocke, ki ni primarna celica v določeni hiperkocki;
6.
„vrednost celice“ pomeni informacijo v celici hiperkocke. Vrednost celice je lahko „številčna vrednost celice“ ali „posebna vrednost celice“;
7.
„številčna vrednost celice“ pomeni številčno vrednost v celici, ki zagotavlja statistične informacije o pojavu za navedeno celico;
8.
„statistično zaupna vrednost celice“ pomeni številčno vrednost celice, ki se ne sme razkriti, da se zaščiti statistična zaupnost podatkov v skladu s pravili statistične zaščite države članice;
9.
„statistično nezaupna vrednost celice“ pomeni številčno vrednost celice, ki ni statistično zaupna vrednost celice;
10.
„nezanesljiva vrednost celice“ pomeni številčno vrednost celice, ki v skladu z nadzorom kakovosti države članice ni zanesljiva;
11.
„posebna vrednost celice“ pomeni simbol, ki se navede v celici hiperkocke namesto številčne vrednosti celice;
12.
„oznaka“ pomeni opombo, ki lahko spremlja določeno vrednost celice za opis posebne značilnosti navedene vrednosti celice.
Člen 3
Program statističnih podatkov
1. Program statističnih podatkov, ki se pošlje Komisiji (Eurostatu) za referenčno leto 2011, vsebuje hiperkocke iz Priloge I.
2. Države članice pošljejo posebno vrednost celice „ni relevantno“ samo v naslednjih primerih:
(a)
kadar se celica navezuje na kategorijo „ni relevantno“ vsaj ene razčlembe; ali
(b)
kadar celica opisuje pojav, ki ne obstaja v državi članici.
3. Države članice nadomestijo vse statistično zaupne vrednosti celic s posebno vrednostjo celice „ni na voljo“.
4. Države članice lahko nadomestijo statistično nezaupno vrednost celice s posebno vrednostjo celice „ni na voljo“ le, kadar je vrednost celice v sekundarni celici.
5. Na zahtevo države članice Komisija (Eurostat) javnosti ne razširja nobenih nezanesljivih vrednosti celice, ki jih je sporočila ta država članica.
Člen 4
Metapodatki o vrednostih celice
1. Kadar je ustrezno, države članice celici hiperkocke dodajo naslednje oznake:
(a)
„statistično zaupno“;
(b)
„nezanesljivo“;
(c)
„revidirano po prvem pošiljanju podatkov“;
(d)
„glej pojasnilo“.
2. Vsaka celica, katere statistično zaupna vrednost celice je bila nadomeščena s posebno vrednostjo „ni na voljo“, se opremi z oznako „statistično zaupno“.
3. Vsaka celica, katere številčna vrednost je nezanesljiva, se opremi z oznako „nezanesljivo“ ne glede na to, ali je bila za to celico poslana številčna vrednost celice ali posebna vrednost celice „ni na voljo“.
4. Za vsako celico z vsaj eno od oznak „nezanesljivo“, „revidirano po prvem pošiljanju podatkov“ ali „glej pojasnilo“ se doda obrazložitev.
Člen 5
Metapodatki o vsebinah
Države članice Komisiji (Eurostatu) pošljejo metapodatke o vsebinah iz Priloge II.
Člen 6
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. junija 2010

Labels: 12
0
15
19